《空舲峡》
清代·盛锦

出峡复入峡，两崖插青冥。中流逐狂飙，奔腾万马声。

下滩梭一掷，触石危樯倾。逆挽劳百夫，十步九倒行。

力尽听所止，刺篙就回汀。爱此民居壮，凌空驾轩楹。

宿云出洞户，古木撑岩屏。惊猿或挂树，怪鸟时一鸣。

扪萝上绝壁，山风动冠缨。呼童拾锦石，信手扳杂英。

兴幽忘涉险，角目多怡情。前途苦逼仄，绝境难久停。

过午岩日晦，磊落见数星。厓黑畏突虎，蛮语频丁宁。

移舟近湍激，拍枕声铿鍧。骨肉缘久断，中肖梦亦清。

狂吟出险句，那顾邻舟惊。

作者简介：江苏吴县人，字廷坚，号青嵝。诸生。诗沉雄顿挫。客京师，以厌其冗杂南归。沈德潜归里后，引为同调。有《青嵝诗钞》。